Lalwa “Prevention of Terrorism” (P.O.T.)

Ki ena dan lalwa?

Guvernman finn met enn nuvo lalwa dominer. Li finn sey fer li deryer u ledo. LALIT finn dekuver li. Nu finn seye bar lalwa. Me, Jugnauth met ‘sertifika dirzans’, fer lalwa traverse dan 2 zur (san kont zur konze). Lagazet pa gayn letan pibliye lalwa-la.

Kifer MSM-MMM-PMSD prese kumsa? Parey kuma li ti prese pu kraz Economic Crime Office e met deor Mme. Manrakhan, kan ECO ti apel Minis Cuttaree, enn kote, ek enn pro-guvernman, M. Pierre Dinan, lot kote. Sirman li akoz si dimunn ti ariv kone exakteman ki ena dan lalwa-la, ti pu ena ase protestasyon pu anpes li pase.

Avek pretex prevenir ‘terorism’, guvernman pe fer enn leta polisye. Li pe donn lapolis plis puvwar.

Li pe fer sa dan moman kot li pe dilapid later agrikol e detrir lanvironnman, li pe permet pri monte fles e pe otoriz lizinn ferme a-gos a-drwat. Lopozisyon Travayis pena kredibilite opoz politik guvernman, parski li parey.

Sa-mem kifer tu bann zenn pe kumans zwenn LALIT. Nu ki ena enn vizyon enn lot kalite sosyete, parey kuma tu zenn ena. Nu, kuma tu dimunn Moris, nu kontan nu liberte. Li zafer pli presye ki nu ena.

Minis met tab dekut, uver u let ek u e-mail? Eski u aksepte sa?

Pu prevenir enn ofans, ubyen pu detekte enn ofans, lalwa P.O.T. donn puvwar Minis Linteryer pu li donn ninport ki direktiv ki li ule a ninport kisannla ki okip zafer kominikasyon ek linformasyon dan pei. Sa vedir radyo, lagazet, lapost, telekom. Sa seksyon P.O.T.-la telman vast li fer per. Li vedir tab dekut, uver let, devye e-mail tu dimunn. Li paret bann gran gran editoryalist ek zurnalist pankor konpran dan ki sityasyon zot ete.  

Lapolis rant dan u lakaz san warant? Eski u aksepte sa?

Guvernman donn gard drwa rant dan u lakaz san warant. Tu fam ek tu zom Moris kone ki sa pu amenn abi grav. Dimunn Moris pa dakor ditu. Samem Guvernman finn travers lalwa an vites.

Lapolis kidnap dimunn? Eski u aksepte sa?

Guvernman finn donn lapolis puvwar kidnap u pandan 36-er-tan san ki u fami kone, san ki u mem gayn akse a u avoka. Zot finn mem diform Konstitisyon pei pu permet sa diktatir la. Anil Gayan pretann ki lalwa la li zis kont “teroris”. Fos. Lapolis ki pu gete kisannla li supsone. Dimunn Moris pa pu aksepte sa! Nu tro kontan nu liberte! 

Pa gayn kosyon? Eski u aksepte sa?

Guvernman finn anpes u gayn kosyon. Sa vedir lapolis aret u akoz li gayn kit supson. Lerla, li anprizonn u, san ki mazistra gayn drwa estime si u bizin gayn kosyon. Pu sa osi, Guvernman finn bizin demantle Konstitisyon Moris. Anil Gayan dir pena sa dan sa lalwa-la. Li pa kone ki ena dan so prop lalwa? Dimunn Moris pa pu aksepte sa! Nu konsider tro inportan sa prinsip sakre apel “presompsyon inosans”.

Lakur zwenn an sekre? Eski u aksepte sa?

Guvernman so lalwa dir Lakur kapav zwenn an sekre. Telman Minis Gayan onte de sa ki li vinn lor MBC TV li niye sa. Ala ki Seksyon 29 dir: “Dan ninport ki ka su sa lalwa-la, si DPP prezant enn mosyon, mazistra gayn puvwar exklir depi lansent Lakur ninport kisannla apar akize ek so avoka.” Ondire Minis Gayan pa finn lir lalwa ki li pe defann.

Seki C.I.A. (Azans Sekre Amerikin) dir, samem? Eski u aksepte sa? 

Enn-de kloz pli grav konsern ki zafer ki konstitye ‘evidence’ dan Lakur dan Moris. Seksyon 20 dir si ena enn fey papye ki ‘pretann’ ki li siyne par enn ‘ofisye lot pei’ e osi li ‘pretann’ ki li enn lot ofisye lot pei (ubyen depi enn departman kuma Diego Garcia ubyen Lareynion) temwin, lerla kapav servi sa but papye kont u. Sa li enn grav problem pu suvrennte nu prop pei. 

Problem alegasyon

Ena enn lot problem grav dan lalwa. Pa zis ‘terorist’ ki vize. Ena danze fos ‘alegasyon’. Sip​oze, pu enn koze, enn Minis pey enn so azan enn som larzan, dizon Rs240,000. Li dir li ‘Ala mo donn u 2 biye avyon, al Madagascar. Twa, to met enn depozisyon kont mo adverser. To dir ki li ti donn twa lord poz enn bom par la.” Li pa inposib.

Si u pa aksepte tusala ki u kapav fer?

Organiz enn ti rankont ek LALIT. (Nu pu vinn explike lor lalwa-la.) Met ar u Depite Landrwa, dimann u depite vinn dan enn Challenge Debate avek LALIT. Pa ezite kontakte LALIT. Tel/fax 208-2132, ubyin kontakte dimunn ki finn donn u sa trak-la.

(Trak LALIT 7 Fevriye 2002)

